TÁJÉKOZTATÓ

1.	A fogvatartott – az elzárásra ítélt, illetve a kényszergyógykezelt személy kivételével – havonta 1 db általános csomag fogadására jogosult, melyet minden fogvatartott részére a nyilvántartási rendszerben rögzítettünk.

2.	Az elzárásra ítélt a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013.évi CCXL Törvény 275.§. (1) bekezdés g.) pontja alapján hetente kaphat csomagot. 

3.	Az általános csomag alatt értendő a webshopon keresztül megrendelt csomag, a postai úton ( az 5.pontban felsorolt, engedéllyel érkező) kívülről beküldött csomag, illetve a látogatófogadás során összeállított csomag vagy előre összeállított egységcsomag.
A fogvatartottak nyilatkozata alapján a rendszerben rögzített kapcsolattartók részére kiadásra kerültek az adott kapcsolattartóhoz tartozó azonosító kód, illetve PIN kód, mellyel a webshopon keresztül csomag küldésére van lehetőség. A csomag ellenértékét ebben a formában bankkártyával vagy átutalással lehet kiegyenlíteni. Amenniyben nem az Internet segítségével szertne csomagot küldeni, úgy lehetősége van a látogató fogadás során a Webshopon található árucikkekből kiválasztva csomagot vásárolni, melyet készpénzzel is kiegyenlíthet, de ebben az esetben is szükséges az azonosító kód, és a hozzá tartozó PIN kód.

4.	POSTAI ÚTON, KÍVÜLRŐL ÉRKEZŐ CSOMAG KIZÁRÓLAG  A FŐIGAZGATÓ FŐORVOS ASSZONY ENGEDÉLYE ALAPJÁN, INDOKOLT ESETBEN ÉRKEZHET, AZT A FOGVATARTOTTNAK ELŐRE KÉRELMEZNI KELL!!!!!
5.	A postai úton, kívülről érkező általános csomag a jogszabályban meghatározott korlátokat figyelembe véve, az egységes Házirend 7. mellékletében meghatározottakat tartalmazhatja, így:
a)	szappantartó, fésű, hajkefe, fürdőszivacs,
b)	fogkefe tok, műanyag pohár,
c)	körömápolási cikkek,
d)	ruha- és cipőápoló eszközök,
e)	villanyborotva, (ELEMES)
f)	a hajformázó zselé kivételével női hajápolási eszközök, szépségápolási termékek,
g)	törölköző  (max. 70X100 cm), textilzsebkendő,
h)	varrókészlet olló kivételével,
i)	étkezési eszközök,
j)	papír-és írószerek,
k)	egyéb használati tárgyak,
l)	enyhébb rezsimbe helyezett fogvatartottak részére, kérelemre engedélyezhető tárgyak.

6.	Gyógyászati segédeszköz, vagy gyógykezelést segítő termék beküldése is engedélyhez kötött, melyet szintén a fogvatartottnak vagy kapcsolattartójának kérelmeznie kell. Amennyiben annak használatát a kezelőorvos szükségesnek tartja, azt engedélyezi, a csomag csak abban az esetben küldhető be, illetve az más terméket nem tartalmazhat.

7.	Amennyiben a rendelkezési jogkör gyakorlója (bíróság, ügyészség előzetes letartóztatott esetében) a csomagküldés tiltását rendelte el, a korlátozó intézkedések hatálya alatt álló kapcsolattartó csomagot nem küldhet a fogvatartottnak, korlátozás esetén csak a korlátozó intézkedésekben foglaltak szerint teheti azt.

Fogvatartotti csomagküldő szolgáltatás

A büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény 2018. július 01-jétől hatályba lépő változása előírja egy internetes felület (WebShop) létrehozását, ahol a fogvatartottak engedélyezett kapcsolattartói meghatározott termékkörre (élelmiszer, tisztálkodási cikk) vonatkozóan csomagot tudnak küldeni a fogvatartott részére. A csomagrendelésnek, illetve a csomagnak meg kell felelni a jogszabályi előírásoknak, illeszkedve a bv. intézetek egységes házirendjéhez.

WebShop elérhetősége:		bvcsomag.hu
Indulás:				2018.07.01.
Nyelv:					magyar és angol

Működés:

1.	„Egyedi kód” a kapcsolattartó fogvatartott azonosítására

Ez a kód szükséges a regisztrációhoz. A két számsorból (kapcsolattartó azonosító és kapcsolattartó ellenőrző kód) álló kódot a Fogvatartotti Alap Nyilvántartás generálja, és azt a bv. intézet a fogvatartotton keresztül juttatja el a kapcsolattartóhoz. Amennyiben valaki több fogvatartott esetében kapcsolattartó, akkor minden fogvatartotti kapcsolatra egyedi kódot kap.

2.	Regisztráció

A WebShop felületére történő első belépés alkalmával a felhasználónak regisztrálnia kell. A regisztrációhoz e-mail cím megadása kötelező, illetve már ekkor legalább egy „Egyedi kóddal” rendelkeznie kell a kapcsolattartónak. A webes felület a kötelezően kitöltendő adatokat jelzi.

Az „Egyedi kód” beírásakor a kapcsolatot el lehet nevezni, így a későbbiek folyamán a rendeléskor az elnevezés segíthet beazonosítani a kapcsolatot. A számlázási adatokat is meg lehet adni ekkor, de ez a későbbiekben módosítható.

3.	Belépés

Sikeres regisztráció után akár azonnal meg lehet kezdeni a csomagrendelést, vagy később, a regisztrációkor megadott adatokat használva lehet belépni és rendelést feladni. A rendelés feladáskor a rendszer ellenőrzi, hogy a felhasználó által regisztrált „Egyedi kód” érvényes -e, illetve a kódhoz tartozó fogvatartott jogosult -e csomagot kapni. Ha a feltételek nem teljesülnek, a rendelést nem engedélyezi a rendszer. Amennyiben az engedélyek rendben vannak, akkor a rendszer engedi összeállítani a csomagot.

Amennyiben további „Egyedi kód” rögzítése szükséges akkor az a „Személyes menü”, „Új fogvatartott” menüpontja alatt megtehető.

4.	Csomag összeállítása

A csomag a BVOP által engedélyezett termékkörből állítható össze. A „Termékek” feliratra kattintva megjelenik az engedélyezett terméklista. A lista tovább szűkíthető (pl. termék kategória szint: tejtermék/sajtok). Minden terméknél feltüntetésre kerül a bruttó ár, a bruttó súly (a csomag maximum 5 kg súlyú lehet) és a maximális rendelhető mennyiség, amennyiben egy adott termékre a házirendben van erre vonatkozó korlátozás. Ha az összeállított csomag súlya meghaladja az 5 kg-os maximális súlyhatárt, a rendszer jelez, és nem lehet továbblépni a „Fizetés” menüre. Hasonló a helyzet, ha valamelyik cikk esetében a maximálisan rendelhető mennyiségnél több került a kosárba. A „Tovább” gomb csak az összes feltétel egyidejű teljesülése esetén lesz aktív.

5.	Fizetés

A csomag kifizetése online bankkártyás fizetéssel vagy átutalással történhet. A számlázási adatok ekkor még módosíthatóak. Amennyiben a fizetés sikeres volt, a csomag összekészítésre kerül annak a bv. intézetnek a kiétkező boltjában, ahol a fogvatartott tartózkodik. A csomag átadását a fogvatartott számára a bv. intézet végzi az összeg beérkezésétől számított 3 munkanapon belül. Az elektronikus számla a regisztrációkor megadott e-mail címre érkezik.

6.	Megrendelés összesítő

A folyamat végén a megrendelés összesítő felületen megtekinthető a teljes rendelés.

7.	Visszajelzések

A csomag átadásáról a WebShop – igény esetén – visszajelzést küld SMS-ben vagy e-mailben a megrendelő részére.

8.	Információk

A WebShop oldalán megtalálhatóak az alábbi információk:

-	Általános Szerződési Feltételek (ÁSZF)
-	Adatkezelési Tájékoztató
-	Ügyfélszolgálat elérhetősége

A WebShop fogvatartotti adatokat nem tárol. Kizárólag a kapcsolattartó által megadott, a regisztrációhoz és a számlázáshoz szükséges adatokat tárolja, amik a csomagküldés folyamatához szükségesek.